Weltuntergang

As **Wältundergang** bezäichnet mä en Eräignis, wo din d Menschhäit, dr Blaneet Ärde oder s ganze Universum vernichtet wird oder wenigstens die herrschende Lääbens- und Begläitumständ massiv und desaströs zum Negative verändere.

S Wältundergangsdänke üsseret sich vor allem in Zite vo sozialer Unsicherhäit immer wider in Brofezeijige: Dr Martin Luther zum Bischbil het dreimol (für d Joor 1533, 1538 und 1541) dr Wältundergang vorusgsäit in ere Zit, wo sich in dr öiropäische Gsellschaft religiöösi und soziali Geegesetz zuegspitzt häi.

## Spekulativi Wältundergangsszenarie

Vili Religioone brofezeje dr Wältundergang. Die nordischi Ragnarök verzellt d Gschicht vom Undergang vo de Götter. In dr christlige Bible beziet sich d Offebaarig vom Johannes am mäiste uf s Ändi vo dr Wält. Dr Buddhismus und dr Hinduismus gseen im Wältundergang e Däil vo de *Kalpa*, de kosmische Zükle, wo d Wält din entstoot und wider vergoot.

S Internet isch en ideali Blatform, zum alli mööglige Spekulazioone verbräite. So het s Lüt gee, wo fest dra glaubt häi, dass am 21. Dezämber 2012 d Wält wurd undergoo, wil dr Kaländer vo de Maya z Änd wurd goo, und häi iiri Ideä über s Internet bekannt gmacht. Das het sich aber spöötistens am Daag druf, am 22. Dezämber as e Feelspekulazioon usegstellt.

## Naturwüsseschaftlig fundierti Szenarie
Es git hingeege Szenarie, wo ganz razionaal si, wenn au iiri Woorschiinlikäit mänggisch eender chlii isch.
* D Menschhäit cha sich ganz oder zu groose Däil sälber zerstööre, öbbe im e globaale nukleare Chrieg.
* E Wulkaanusbruch mit ere VEI-Sterki vo 7 oder 8.Dr Yellowstone gältet as Supervulkan und bricht alli 600'000 bis 700'000 Joor us. Wäge de groosse Mänge vo Rauch und Äsche in dr Atmosfääre sinkt d Tämpratuur vo dr Ärde stark und e groosse Däil vo dr Dier- und Pflanzewält goot zgrund.
* Wenn d Ärde mit eme andere Himmelskörper zämmestoost oder dä d Baan vo dr Ärde erheeblig stöört.
* E Supernova in nöggster Nööchi.
* E Gammablitz (Gamma Ray Burst), wo bündlet diräkt uf d Ärde drifft.E sonigs Eräignis in dr Nööchi vom Sunnesüstem (weniger as 3000 Liechtjoor ewägg) chönnt e Masseustärbe uf dr Ärde zur Folg haa.
* D Entwicklig vo unserer Sunne zum ene Roote Riis.Bis jetz het mä gschetzt, dass das in öbbe vier Milliarde Joor wurd bassiere. Noch nöijere Rächnige wer s aber villicht mööglig, ass d Sunne scho in 900&nbsp;Millione Joor so häiss chönnt si, ass s Lääbe uf dr Ärde wurd abstärbe.
* Wenn d Ärde in dr Aaziejigsberiich vom ene Schwarze Loch grootet, wo grooss gnueg isch.

## Litratuur
* Franz Graf-Stuhlhofer: *Ursachen einer Erwartung des nahen Endes. Psychologische Faktoren geschichtlicher Vorgänge.* In: Geschichte der Psychologie. Nachrichtenblatt der Fachgruppe Geschichte der Psychologie in der Deutschen Gesellschaft für Psychologie 16 (1999) H. 2 (= Nr. 35), S. 15-19.
* Maarten Keulemans: *Exit Mundi: Die besten Weltuntergänge.* Deutscher Taschenbuch Verlag; 2010; ISBN 9783423346177
* Hugo Stamm: *Im Bann des Maya-Kalenders – Endzeithysterie in Sekten und Esoterik.* Gütersloher Verlagshaus, 2012, ISBN 978-3-579-06674-5
* Florian Freistetter: *2012 – Keine Panik.* jmb Verlag, 2012, ISBN 978-3-940970-38-1

## Weblingg
* ''Welche kosmischen Gefahren bedrohen uns?'' us dr Fernsehsendig Alpha Centauri uf br.de (Erstuustrahlig am 16. Jänner 2000)
* ''Weltuntergang 2012'' Soziologischs Forschigsprojekt a de Universität Koblenz-Landau
* ''Weltuntergang.'' Aus Politik und Zeitgeschichte Heft 51/52, 62. Jahrgang (2012).

## Fuessnoote